BE, CZ, IE, EL, HR, IT, LV, LT, LU, HU, PT, RO, SK (13)

Keďže výdavky v rámci FEAD sú oprávnené od 1. decembra 2013, zo správ vypracovaných viacerými členskými štátmi, ktoré vykonávajú OP I, vyplýva, že vykonávanie programov sa začalo v roku 2014 súčasne s prípravnými prácami. Preto majú oznámené spoločné ukazovatele vstupov, výstupov a výsledkov kladné hodnoty.

Na operácie vyčlenilo výdavky spolu 13 členských štátov (BE, ES, FR, IT, CY, LV, LT, LU, NL, PL, PT, RO a SI). Na konci roka 2014 dosahovala celková suma viazaných výdavkov na operácie 330,7 milióna EUR. Osem členských štátov (BE, ES, FR, LT, PL, PT, RO a SI) začalo poskytovať pomoc už v roku 2014. Spolu sa vyplatilo 95,9 milióna EUR v piatich členských štátoch (BE, ES, FR, LT a RO) na operácie súvisiace s poskytovaním potravín. Pomoc v roku 2014 bola nakúpená aj v IT, ale jej distribúcia sa začala až v roku 2015.

Včasný dátum oprávnenosti výdavkov a vysoká úroveň predbežného financovania stanovené v nariadení o FEAD umožnili týmto ôsmim členským štátom veľmi rýchlo dosiahnuť výsledky. Faktorom, ktorý prispel k včasnému začatiu programov, boli aj predchádzajúce skúsenosti členských štátov s programom distribúcie potravín pre najodkázanejšie osoby realizovaným do roku 2013.

Uvedených osem štátov v roku 2014 distribuovalo spolu 228 707 ton potravín, pričom RO predstavovalo 42,3 %, FR 28,8 % a ES 21,3 % z tohto distribuovaného množstva. Ukazovatele výstupu ukazujú, že výber distribuovaných výrobkov sa medzi jednotlivými členskými štátmi líšil: kým niektoré sa zamerali na malé množstvo skupín výrobkov, iné zvolili širší sortiment potravín. FR bolo jediným členským štátom, ktorý distribuoval výrobky zo všetkých siedmich kategórií, na ktoré sa vzťahujú spoločné ukazovatele FEAD. Všetkých osem členských štátov distribuovalo potraviny vo forme balíčkov, pričom dva (BE a ES) poskytovali konečným prijímateľom aj varené jedlá.

Príklady obsahu potravinového balíčka: BE: polotučné mlieko, konzervovaný losos, filety z makrely v paradajkovej omáčke, hovädzie mäso, makaróny, zemiakové vločky, lúpané paradajky, hrach a mrkva, huby, zmes ovocia v miernom sirupe, arašidový olej, džem, raňajkové cereálie, vanilkový puding v prášku. ES: potraviny pre dospelých – 2 kg ryže, 2 kg šošovice, 2 l mlieka, 1 kg cestovín, 800 g škatuľa sušienok, 780 g konzerva zelenej fazuľky, 500 g konzerva konzervovaných vyprážaných paradajok; detské potraviny – 4 konzervy následnej dojčenskej mliečnej výživy (800 g), zavárané detské potraviny (8 balení po 250 g). RO: 3 kg múky, 3 kg kukuričnej múky, cestoviny, 2 litre oleja, 2 kg cukru, 12 kusov konzervovaného mäsa.

Vo väčšine členských štátov je nákup pomoci organizovaný centrálne a pomoc potom distribuujú partnerské organizácie. Keďže nákup sa musí uskutočniť na základe pravidiel o verejnom obstarávaní, na zabezpečenie pravidelnej distribúcie podpory bude nevyhnutné, aby vnútroštátne orgány boli schopné rýchlo a účinne organizovať postupy verejného obstarávania.

Podľa odhadu malo v roku 2014 prospech z pomoci FEAD spolu 10 964 726 osôb, z toho 5 612 926 žien. Odhaduje sa, že približne štvrtina prijímateľov (3 092 695 osôb) boli deti vo veku 15 rokov alebo menej a 1 220 615 osôb bolo vo veku 65 rokov alebo viac. Medzi prijímateľmi bolo približne 621 979 ľudí so zdravotným postihnutím, 719 708 migrantov, ľudí s cudzím pôvodom (vrátane utečencov), príslušníkov menšín a 69 451 bezdomovcov.

Počet ľudí podporovaných z FEAD v roku 2014 už výrazne prevyšuje pôvodnú prognózu. V posúdení vplyvu návrhu nariadenia o FEAD sa odhadovalo, že fond by mohol podporiť 1,96 milióna až 2,13 milióna ľudí ročne. Je potrebné poznamenať, že v súlade s požiadavkami delegovaného nariadenia (EÚ) č. 1255/2014 sú hodnoty oznámených spoločných ukazovateľov o počte ľudí, ktorí dostávali podporu z fondu FEAD, založené na odhadoch poskytnutých partnerskými organizáciami.

Členské štáty uvádzajú, že spolu s distribúciou potravín poskytovali širokú škálu sprievodných opatrení. Medzi ne patrili:

─poradenstvo týkajúce sa prípravy a skladovania potravín, poradenstvo v oblasti osobnej hygieny (LT),

─odkázanie na príslušné sociálne služby (BE a FR),

─individuálne poradenstvo a semináre o dostupných programoch pre konečných prijímateľov zameraných na zdravý životný štýl a zvládanie stresu (SI),

─psychologická a terapeutická podpora, kurzy varenia, vzdelávanie o výžive, riešenie problému plytvania potravinami a hospodárenia s rozpočtom domácnosti (PL).

Sprievodné opatrenia sú neoddeliteľnou súčasťou realizácie OP I, a preto Komisia očakáva od všetkých členských štátov, že vo svojich správach za rok 2015 poskytnú podrobné informácie o prijatých opatreniach.

Zo správ poskytnutých členskými štátmi, ktoré si vybrali OP II, vyplýva, že ich realizácia bola v roku 2014 len čiastočná. Je to aj z dôvodu pomerne neskorého schválenia programov v DE a SE (až v roku 2015).

IV. Horizontálne princípy

Koordinácia s ESF a inými relevantnými politikami EÚ